KOMMISSIONENS BESLUTNING af 22. juli 1996 om dyresundhedsbetingelser og udstedelse af certifikat eller officiel erklæring ved indførsel fra tredjelande af jagttrofæer af fugle og hovdyr, der ikke har gennemgået fuldstændig taksidermi (Tekst af betydning for EØS) (96/500/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel 1, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved Kommissionens beslutning 96/405/EF (2), særlig artikel 10, stk. 2, litra c) og stk. 3,
ud fra følgende betragtninger:
Ovennævnte direktivs bilag I, kapitel 13, som ændret ved Kommissionens beslutning 94/466/EF (3), fastsætter betingelserne for indførsel af jagttrofæer;
der bør fastsættes dyresundhedsbetingelser og bestemmelser om udstedelse af certifikat for at garantere, at betingelserne for indførsel af jagttrofæer af fugle og hovdyr, der ikke har undergået fuldstændig taksidermi, overholdes;
da der er tale om en ny certifikatordning, bør der gives en frist for dens gennemførelse;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader kun indførsel fra tredjelande af behandlede jagttrofæer af fugle og hovdyr, som alene består af knogler, horn, hove og klove, kløer, gevirer, tænder, huder eller skind, hvis
- de ledsages af et certifikat/dokument som vist i bilag A, og
- huder har været saltet i mindst 14 dage inden indførsel, hvis der er tale om tør- og vådsaltede huder, som transporteres med skib.
2. Medlemsstaterne tillader indførsel af jagttrofæer af fugle og hovdyr bestående af hele anatomiske dele, som ikke har været behandlet på nogen måde, fra de tredjelande, der er opført på listen i Kommissionens beslutning 94/86/EF (4), og hvorfra indførsel af alle kategorier af kød fra de pågældende arter er tilladt, hvis de ledsages af et veterinærcertifikat som vist i bilag B.
3. Certifikatet skal bestå af et enkelt ark og være udfyldt på mindst et officielt sprog i den medlemsstat, som foretager kontrollen ved indførsel.
Artikel 2
Denne beslutning anvendes fra den 1. januar 1997.
Artikel 3
Denne beslutning er rettet til medlemsstaterne.
Udfærdiget i Bruxelles, den 22. juli 1996.